http://e-izvadak.pravosudje.hr/mpweb/images/common/grb_mali.gif

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

KLASA: 021-05/21-01/01

URBROJ: 238-14-01-23-40

Kloštar Ivanić, 26.10.2023.

Z A P I S N I K

Sa 16. sjednice Općinskog vijeća Općine Kloštar Ivanić, održane dana 26.10.2023. godine (četvrtak) s početkom u 16,05 sati u općinskoj vijećnici, Školska 22, I kat. Sjednicu otvara predsjednik Općinskog vijeća Općine Kloštar Ivanić, Miljenko Majdek.

Zapisnik vodi Lidija Zubatović.

Sjednica je javna.

PRISUTNI VIJEĆNICI:

Miljenko Majdek, Branko Šafran, Damir Kašnar, Đurđica Grganja, Mislav Lukša, Jozo Vuković , Ivo Ćosić, Božidar Balenović, Krešimir Bunjevac, Zlatko Bunjevac

Miroslav Hlad dolazi u 16,39

ODSUTNI VIJEĆNICI:

Kristina Borić, Anita Sušac

OSTALI PRISUTNI:

Načelnik Općine Kloštar Ivanić – Željko Filipović

Sanela Đura, pročelnica Jedinstvenog Upravnog odjela OKI

Mateja Šviglin, pravni referent

Vlatkica Šilipetar, računovodstveni referent

Vesna Gregčević, predstavnica Obiteljskog radija Ivanić d.o.o.

Snimatelj Obiteljskog Radio Ivanića- Zvonimir Gaiger

**Siniša Halaš, direktor trgovačkog društva IVAPLIN d.o.o.**

**Mario Hranitelj, predstavnik PP Ivanić Grad,**

**Grozdana Jakovljević, ravnateljica Dječjeg vrtića Proljeće Kloštar Ivanić**

**Miljenko Majdek**

**Sukladno članku 106. Poslovnika Općinskog vijeća Općine Kloštar Ivanić prije utvrđivanja dnevnog reda izvršiti će se usvajanje zapisnika sa 15. sjednice Općinskog vijeća.**

**Otvara se rasprava. U vijećnici se nalazi 9 vijećnika.**

**Mislav Lukša: U zapisniku su navedena pitanja postavljena u aktualnom satu na koje je trebalo dati pismeni odgovor, zanima me zašto nije odgovoreno na dio pitanja kako je i navedeno u pismenom obliku?**

**Zatvara se rasprava i daje na usvajanje zapisnik sa 15.sjednice Općinskog vijeća.**

**Sa 8 glasova „za“ i 1 suzdržanim glasom usvaja se zapisnik sa 15. sjednice Općinskog vijeća OKI.**

**D n e v n i r e d :**

1. Aktualni sat

2. Razmatranje Izvješća o stanju sigurnosti na području Općine Kloštar Ivanić za vremenski

period siječanj - kolovoz 2023. godine i donošenje Zaključka,

Izvjestiteljica: načelnica Danijela Friganović

3. Razmatranje Izvješća o poslovanju trgovačkog društva IVAPLIN d.o.o. za 2022. godinu i

donošenje Zaključka,

     Izvjestitelj: direktor g. Siniša Halaš

**4. Razmatranje Izvještaja o izvršenju Financijskog plana Dječjeg vrtića Proljeće za razdoblje**

**od 1. siječnja do 30. lipnja 2023. godine i donošenje Zaključka,**

**Izvjestiteljica: ravnateljica Grozdana Jakovljević**

**5. Razmatranje i donošenje Polugodišnjeg izvještaja o izvršenju proračuna Općine Kloštar**

**Ivanić za razdoblje od 1. siječnja do 30. lipnja 2023. godine,**

Izvjestitelj: općinski načelnik

6. **Rasprava o Izvješću o radu općinskog načelnika Općine Kloštar Ivanić za razdoblje od 01.**

**siječnja do 30. lipnja 2023. godine i donošenje Zaključka,**

**I**zvjestitelj: općinski načelnik

7. **Rasprava o prijedlogu i donošenje Odluke o davanju suglasnosti za provedbu ulaganja na**

**području Općine Kloštar Ivanić za „Sportski park Stjepan Novaković – rekonstrukcija atletske**

**staze“,**

predlagatelj: općinski načelnik

8. Rasprava o prijedlogu i donošenje Plana djelovanja u području prirodnih nepogoda za

2024. godinu,

predlagatelj: općinski načelnik

9. **Rasprava o prijedlogu i donošenje Odluke o osnivanju Savjeta mladih Općine Kloštar Ivanić,**

**predlagatelj: općinski načelnik**

10. Rasprava o prijedlogu i donošenje Zaključka o prijedlogu za razrješenje i imenovanje suca

porotnika za mladež Županijskog suda u Velikoj Gorici,

predlagatelj: općinski načelnik

11. Razno

Otvara se rasprava po predloženom dnevnom redu.

Mislav Lukša: Predlažem da se točka aktualni sat pomakne iza točke 4. radi prisustva izvjestitelja.

Daje se na glasanje prijedlog Mislava Lukše na izmjenu redoslijeda u točkama dnevnog reda.

Sa 7 glasova „za“ i 2 suzdržana usvaja se prijedlog izmjena u redoslijedu točaka.

Daje se na glasanje dnevni red kako je u prijedlogu sa već usvojenom izmjenom u redoslijedu točaka.

Sa 7 glasova „za“ i 2 suzdržana glasa usvaja se predloženi dnevni red.

T o č k a 2.

Razmatranje Izvješća o stanju sigurnosti na području Općine Kloštar Ivanić za vremenski

Izvj period siječanj - kolovoz 2023. godine i donošenje Zaključka,

estitelj Mario Hranitelj, ispred Policijske postaje Ivanić Grad podnosi Izvješće o stanju sigurnosti na području Općine Kloštar Ivanić za vremenski period siječanj - rujan 2023.

Otvara se rasprava.

U raspravi učestvuju Mislav Lukša, Željko Filipović, Božidar Balenović.

Zatvara se rasprava i daje na glasanje

U vijećnici je prisutno 10 vijećnika.

Sa 10 glasova „za“ usvaja se Izvješće i donosi se

Z A K L J U Č A K

o izvješću PP Ivanić Grad o stanju sigurnosti

na području Općine Kloštar Ivanić

I.

Općinsko vijeće raspravljalo je o izvješću PP Ivanić Grad o stanju sigurnosti na području Općine Kloštar Ivanić za vremenski period siječanj - kolovoz 2023. godine te isto primilo na znanje.

II.

Zaključak stupa na snagu danom donošenja a objaviti će se u Glasniku Zagrebačke županije.

T o č k a 3.

Razmatranje Izvješća o poslovanju trgovačkog društva IVAPLIN d.o.o. za 2022. godinu i

donošenje Zaključka,

Direktor trgovačkog društva Ivaplin d.o.o, Siniša Halaš podnosi Izvješće o poslovanju trgovačkog društva IVAPLIN d.o.o. za 2022.

Otvara se rasprava.

Zatvara se rasprava i daje na glasanje

U vijećnici je prisutno 9 vijećnika.

Sa 9 glasova „za“ usvaja se Izvješće i donosi se

Z A K L J U Č A K

o izvješću o poslovanju trgovačkog društva

IVAPLIN d.o.o. za 2022. g.

I.

Općinsko vijeće raspravljalo je o izvješću o poslovanju trgovačkog društva IVAPLIN d.o.o. za 2022. godinu, te isto primilo na znanje.

II.

Zaključak stupa na snagu danom donošenja, a objaviti će se u Glasniku Zagrebačke županije.

To č k a 4.

**Razmatranje Izvještaja o izvršenju Financijskog plana Dječjeg vrtića Proljeće za razdoblje**

**od 1. siječnja do 30. lipnja 2023. godine i donošenje Zaključka,**

**Izvjestiteljica: ravnateljica Grozdana Jakovljević podnosi Izvještaj o izvršenju Financijskog plana Dječjeg vrtića Proljeće za razdoblje od 1. siječnja do 30. lipnja 2023. godine.**

Otvara se rasprava.

U raspravi učestvuju Mislav Lukša, Željko Filipović, Krešimir Bunjevac, Miroslav Hlad.

Zatvara se rasprava i daje na glasanje

U vijećnici je prisutno 11 vijećnika.

Sa 11 glasova „za“ usvaja se Izvješće i donosi se

Z A K L J U Č A K

o polugodišnjem izvještaju o izvršenju financijskog plana

Dječjeg vrtića Proljeće Kloštar Ivanić za razdoblje od 01.01.2023. do 30.06.2023. godine

I.

Općinsko vijeće raspravljalo je o polugodišnjem izvještaju o izvršenju financijskog plana

Dječjeg vrtića Proljeće Kloštar Ivanić za razdoblje od 01.01.2023. do 30.06.2023. godine, te se isto prihvaća.

II.

Zaključak stupa na snagu danom donošenja, a objaviti će se u Glasniku Zagrebačke županije.

Aktualni sat:

Izvješće načelnika.

Radovi na Rekonstrukciji vatrogasnog doma u Kloštru sa tvrtkom Hidroregulacija Bjelovar d.d. su u završnoj fazi. Za sve radove od Agencije za plaćanje u poljoprivredi dobivena je odluka o dodjeli sredstava na ukupni iznos od 817.794,51€. Avans smo dobil na račun 50% tih sredstava. Ostatak nakon završnog računa I kontrole na terenu a to znači u sljedećoj godini. Očekujemo ishođenje uporabne dozvole i otvorenje prije Božića ove godine.

Novi prostor za dječji vrtić u Ščapovcu je otvoren na kojem su prisustvovali i vijećnici nakon prošlog vijeća.

Radovi na izgradnji nogostupa u Lipovcu Lonjskom su u tijeku. Za iste radove od ministarstva prostornog uređenja, graditeljstva i državne imovine stigla su sredstva u iznosu od 35.600,00€.

Sklopljen je ugovor o kreditu sa HBOR-om za izgradnju nogostupa. Nakon rebalansa proračuna i donošenja proračuna donijeti će se odluka o odabiru.

Sklopljen je ugovor za zimsku službu sa tvrtkom Binđo d.o.o.

Idući tjedan započinju radovi na rekonstrukciji nogostupa u Sv. Mariji kao i zamjene plinskih instalacija od St. Radića križanja sa ulicama M.Trnine i Babonićeve.

Izvedeni su radovi na dijelovima ograda groblja Kloštar i Sobočani.

Isto tako izvedeni su radovi na zamjeni reflektora sa led reflektorima na sportskom parku u Kloštru.

Kroz prethodna 2 tjedna čišćeni, i očišćeni su sljedeći javni bunari:

1. Križanje Duge ulice i Stjepana Radića, Kloštar Ivanić,

2. Naftaplinska ulica, DV "Proljeće", Kloštar Ivanić,

3. Veliki bunar, Trg sv. Ivana, Kloštar Ivanić,

4. Park hrvatskih branitelja, Kloštar Ivanić,

5. Čemernička ulica 12, Kloštar Ivanić,

6. Lipovec Lonjski, park uz kbr. 28 i 30.

Voda će biti spremna za korištenje nakon 06. studenog 2023.

Raspisan je natječaj i otvoren za stipendije te komisija će pripremiti sve za iduće vijeće.

Otvorene su ponude tj. Jedna pristigla ponuda za opskrbu el. energijom za 2024. Godinu. Nakon pregleda ponude ćemo donijeti odluku o odabiru.

Raspisan je natječaj za financijsku potporu udrugama na području kulture za 2024. Prijave su do 3.11.2023.

Izradili smo projekt hortikulture za park hrvatskih branitelja te slijedom toga planiramo posaditi novo drveće i posaditi park u tjednu prije obilježavanja pada Vukovara na način da 7. i 8. razredi sudjeluju u tome zajedno sa članovima braniteljskih udruga sa našeg područja. O točnom datumu ćemo Vas izvijestiti koji će ovisiti i o vremenskim uvjetima.

Ove subote već tradicionalno se održava misa za poginule branitelje 65. Bataljona Otoka Ivanića i ostalih postrojbi. Ove godine misa je u Križu. Delegacija branitelja zajedno sa mnom prvo će otići na Trokut Novska te položiti vijenac u ime svih stanovnika Otoka Ivanića a zatim u Križ na polaganje vijenca i misu za branitelje.

Informacija o jednokratnoj pomoći djeci školske dobi u iznosu 80€ za djecu od 1. razreda osnovne škole do 4. razreda srednje škole se redovno isplaćuje svaki petak. Do prošlog petka je isplaćena naknada za 415 djece.

Mislav Lukša: Vlada RH je u 9 mj. ove godine na svojoj sjednici donijela Uredbu o kriterijima za fiskalnu održivost dječjih vrtića u 25 postotnom iznosu za sve gradove i općine na području RH.

Znači li to načelniče da će te i Vi na osnovu toga predložiti smanjenje cijene vrtića?

Hoćete li i na koji način olakšati roditeljima za plaćanje vrtića, znači li to da ćete vi općinskom vijeću predložiti smanjenje cijene vrtića?

Pitanje stanja prometa i dozvola za prekop javne površine.

Tražite li od izvođača da vrati prekopane javne površine u prvobitno stanje?

U ul. Stjepana Radića uklonjena su drva a nisu uklonjeni panjevi.

Kapitalna ulaganja u Općini Kloštar Ivanić.

Ima li naznaka za investicije u poljoprivredi, prerađivačkoj industriji?

Načelnik Željko Filipović: Vlada je donijela Uredbu ali nitko od gradova i općina još nije dobio sredstva i nije u navedenom postotku nego omjer OKI na broj prijavljene djece za navedeno razdoblje 182.000,00 eura kroz 12 rata. Sredstva su namijenjena za povećanje plaća zaposlenika u vrtiću, za poboljšanje standarda djeci u vrtiću kao i dogradnja vrtića.

Ići ćemo sa prijedlogom za smanjenje cijene vrtića ka i za povećanje stavke za plaće djelatnika u DV.

Što se tiče sanacije prekopanih javnih površina, izvođač je nakon izvedenih radova na istima dužan vratiti u prvobitno stanje.

Što se tiče uklanjanja panjeva nakon srušenih drveća idemo u projektiranje nogostupa gdje će se obnoviti nogostup, urediti biciklistička staza i drvored.

Što se pak tiče kapitalnih ulaganja problem je što nemamo državnu cestu, uz državnu cestu rade se kapitalni objekti.

Krešo Bunjevac: Krčenje zaraslih površina, dali ćemo staviti stavku u Proračun i odrediti model za rješavanje tog problema?

Očišćeni su bunari na području OKI, ako se ustanovi da je voda pitka, dali je moguće da građani koriste tu vodu iz bunara?

Nadogradnja vrtića, ako idemo u nadogradnju vrtića da se dom (stara škola) u Krišcima dogradi za vrtić.

Načelnik Željko Filipović: Što se tiče zaraslih površina naši djelatnici u većini slučajeva čiste i već su dio tih površina očistili gdje je to moguće. Gdje to nije moguće sanirati na taj način uzet ćemo izvođače koji su u mogućnosti očistiti. Također će se predvidjeti stavku u Proračunu sa određenim iznosom za te namjene.

Što se tiče bunara izvršiti će se ispitivanje kvalitete vode i dali je voda za piće.

Miroslav Hlad: Krov na zgradi ambulante u Kloštru bez obzira što nije naša zgrada potrebno bi bilo sanirati radi sigurnosti naših građana. Dali je u planu sanacije tog krovišta?

Načelnik Željko Filipović: Zgrada ambulante nije u našem vlasništvu. Domu zdravlja skrenuta je pozornost na potrebu sanacije istog.

Branko Šafran: U ime mještana Sobočana i svoje ime zahvaljuje na uređenju groblja u Sobočanima i nadam se da će se i ostala groblja na području OKI isto tako urediti.

Načelnik Željko Filipović: Planirali smo uređenje i parkirališta kod groblja u Sobočanima ali to ćemo realizirati u idućoj godini.

Zlatko Bunjevac: Zakupci pašnjačkih površina u našoj općini, dali su dužni održavati i čistiti te površine i dovesti u prvobitno stanje? Dali je moguće da se zakupci ugovorno obvežu da čiste te površine?

Predlaže da dom u Lipovcu bude prenamjena u objekt za dječji vrtić. Ulaganja u vatrogasni dom u Lipovcu, nisu riješeni imovinski odnosi sa OKI.

Pročelnica JUO Sanela Đura: Vidjet ćemo kakva je situacija na terenu sa pašnjacima pa ćemo riješiti.

Načelnik Željko Filipović: Prostor u Lipovcu nije iskorišten, vidjet ćemo najbolje rješenje za isti prijedlog.

Božidar Balenović: Predlaže da se očišćeni bunari zatvore kako se u njih zlonamjernici ne bi bacali smeće ili da na druge načine ne dolazi onečišćenje istih. Prioritet je da se iz njih crpi voda.

Ležeći policajci, rečeno je u PP da za njihovo postavljenje potrebna inicijativa OKI.

U objektu stare apoteke ponovno su razvaljena vrata, potrebno da se ta vrata zatvore kako tamo ne bi bila nepoželjna okupljanja.

Hoće li se za Božićne blagdane produžiti javna rasvjeta da svijetli cijelu noć?

Šta je sa objektom u vlasništvu Kloštranskog Caritasa?

Bila je inicijativa da se uloži u sanaciju tog objekta.

Što je sa kapelicom Sv. Juraja u St. Marči?

Bilo je ideja da se proširi dječji vrtić u Križce. Zanima me dali se razmišljalo o djeci školske dobi i mladima? Šta je sa zabavama za djecu, kinom u Kloštru?

Šta se poduzima sa edukacijama za mlade?

Načelnik Željko Filipović: Što se tiče bunara provesti će se zaštita od onečišćenja na način da se dobije pitka voda.

Ležeči policajci, krenuli smo u pokretanje obilježavanja prelaza kao i potreba da se obilježe i postave isti i na sve ostale prometnice gdje je to potrebno. (prijelaz preko prometnice kod sportskog parka, ulica Mlaka).

Pokreće se i postupak ugradnje usporivača prometa u ul. Stjepana Radića i ostalima.

Vezano za vrata na objektu stare apoteke provjerit ćemo stanje i sanirati.

Javljali smo se na niz Programa za obnovu apoteke, da bi iste ostvarili potrebno je zadovoljiti uvjete koji se tiču namjene.

Što se tiče rasvjete za Božićne blagdane ide se na to da centar Kloštra bude osvjetljen cijelu noć. Također će se razmotriti mogućnost da rasvjeta i na ostalim područjima OKI svijetli cijelu noć za vrijeme blagdana. Razmotrit će se daljnja mogućnost sanacije objekta Caritasa sa župnikom.

Problem je na koji Program iz evropskih fondova se kandidirati za zadovoljavanje uvjeta u te namjene.

Zaključuje se aktualni sat u 17,20.

T o č k a 5.

**Razmatranje i donošenje Polugodišnjeg izvještaja o izvršenju proračuna Općine Kloštar**

**Ivanić za razdoblje od 1. siječnja do 30. lipnja 2023. godine,**

Računovodstveni referent Vlatkica Šilipetar podnosi **Polugodišnji izvještaj o izvršenju proračuna Općine Kloštar Ivanić za razdoblje od 1. siječnja do 30. lipnja 2023. godine.**

Otvara se rasprava.

U raspravi učestvuju Mislav Lukša, Božidar Balenović, Sanela Đura.

Zatvara se rasprava i daje na glasanje

U vijećnici je prisutno 11 vijećnika.

Sa 9 glasova „za“ i 2 suzdržana usvaja se

**Polugodišnji izvještaj o izvršenju proračuna Općine Kloštar Ivanić za razdoblje od 1. siječnja do 30. lipnja 2023. godine.**

T o č k a 6.

**Rasprava o Izvješću o radu općinskog načelnika Općine Kloštar Ivanić za razdoblje od 01.**

**siječnja do 30. lipnja 2023. godine i donošenje Zaključka,**

**I**zvjestitelj: općinski načelnik

**Načelnik Željko Filipović podnosi Izvješće o radu općinskog načelnika Općine Kloštar Ivanić za razdoblje od 01. siječnja do 30. lipnja 2023. godine.**

Otvara se rasprava.

Zatvara se rasprava i daje na glasanje

U vijećnici je prisutno 11 vijećnika.

Sa 11 glasova „za“ donosi se

Z A K L J U Č A K

o Izvješću o radu općinskog načelnika za razdoblje 01.01.2023. – 30.06.2023. godine

I.

Općinsko vijeće razmatralo je Izvješće o radu općinskog načelnika Općine Kloštar Ivanić za razdoblje 01.01.2023. – 30.06.2023. godine, te isto prima na znanje.

II.

Zaključak stupa na snagu danom donošenja, a objaviti će se u Glasniku Zagrebačke županije.

T o č k a 7.

**Rasprava o prijedlogu i donošenje Odluke o davanju suglasnosti za provedbu ulaganja na**

**području Općine Kloštar Ivanić za „Sportski park Stjepan Novaković – rekonstrukcija atletske**

**staze“,**

Načelnik Željko Filipović upoznaje sa prijedlogom **Odluke o davanju suglasnosti za provedbu ulaganja na području Općine Kloštar Ivanić za „Sportski park Stjepan Novaković – rekonstrukcija atletske staze“,**

Otvara se rasprava.

U raspravi učestvuju Miroslav Hlad

Zatvara se rasprava i daje na glasanje

U vijećnici je prisutno 11 vijećnika.

Sa 11 glasova „za“ donosi se

**ODLUKA**

**o davanju suglasnosti za provedbu ulaganja na području Općine Kloštar Ivanić za projekt** **„Sportski park Stjepan Novaković – rekonstrukcija atletske staze“**

Članak 1.

Općinsko vijeće Općine Kloštar Ivanić daje suglasnost za provedbu ulaganja na području Općine Kloštar Ivanić za projekt „Sportski park Stjepan Novaković – rekonstrukcija atletske staze“, čiji je nositelj i investitor Općina Kloštar Ivanić.

Članak 2.

Ova suglasnost daje se u svrhu prijave ulaganja iz članka 1. Ove Odluke na 9. LAG Natječaj 4. raspis unutar mjere 2.1. “Potpora razvoju društvene i rekreacijske infrastrukture”, tipa operacije 2.1.1. „Razvoj opće društvene infrastrukture u svrhu podizanja kvalitete života stanovnika LAG-a“ iz Lokalne razvojne strategije LAG-a „Moslavina“, a koji je sukladan tipu operacije 7.4.1. iz Programa ruralnog razvoja Republike Hrvatske za razdoblje 2014.-2020.

Članak 3.

Za pripremu dokumentacije za prijavu na natječaj zadužuje se Jedinstveni upravni odjel.

Članak 4.

Suglasnost se daje na temelju Priloga „Opis projekta/operacije“, koji čini sastavni dio ove Odluke.

Članak 5.

Ova Odluka stupa na snagu danom donošenja, a objaviti će se u Glasniku Zagrebačke županije.

T o č k a 8.

Rasprava o prijedlogu i donošenje Plana djelovanja u području prirodnih nepogoda za

2024. godinu,

Pročelnica JUO OKI Sanela Đura upoznaje prisutne sa Planom djelovanja u području prirodnih nepogoda za 2024. godinu,

Otvara se rasprava.

Zatvara se rasprava i daje na glasanje

U vijećnici je prisutno 11 vijećnika.

Sa 11 glasova „za“ usvaja se

Plan djelovanja u području prirodnih nepogoda za

2024. godinu

T o č k a 9.

**Rasprava o prijedlogu i donošenje Odluke o osnivanju Savjeta mladih Općine Kloštar Ivanić,**

Pročelnica JUO OKI Sanela Đura upoznaje prisutne sa Odlukom o osnivanju Savjeta mladih Općine Kloštar Ivanić,

Otvara se rasprava.

Zatvara se rasprava i daje na glasanje

U vijećnici je prisutno 11 vijećnika.

Sa 11 glasova „za“ usvaja se

# ODLUKU

**o osnivanju Savjeta mladih**

**Općine Kloštar Ivanić**

# OPĆE ODREDBE

Članak 1.

Ovom Odlukom se osniva Savjet mladih Općine Kloštar Ivanić (u daljnjem tekstu: Savjet mladih) te utvrđuje broj i sastav članova Savjeta mladih, način izbora članova, konstituiranje Savjeta mladih, mandat članova, djelokrug rada Savjeta mladih, način rada, suradnja Savjeta mladih, sredstva za rad Savjeta mladih, prostor za rad te odnos Savjeta mladih, Općinskog vijeća Općine Kloštar Ivanić i Općinskog načelnika.

Članak 2.

Savjet mladih je savjetodavno tijelo Općine Kloštar Ivanić koje promiče i zagovara prava, potrebe i interese mladih na lokalnoj razini u cilju njihovog sudjelovanja i odlučivanja u upravljanju javnim poslovima od interesa i značaja za mlade, aktivno uključivanje mladih u javni život te informiranje i savjetovanje mladih Općine Kloštar Ivanić.

Članak 3.

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski rod.

Članak 4.

Mladi u smislu ove Odluke su osobe s prebivalištem ili boravištem na području Općine Kloštar Ivanić koji u trenutku podnošenja kandidature za članstvo u Savjetu mladih imaju od navršenih petnaest (15) do navršenih trideset (30) godina života te kao takvi imaju pravo biti birani za člana Savjeta mladih.

Osoba istodobno može biti član samo jednog savjeta mladih jedinice lokalne samouprave, te samo jednog savjeta mladih jedinice područne (regionalne) samouprave.

Osoba ne može istodobno biti član Savjeta mladih Općine Kloštar Ivanić i član Općinskog vijeća Općine Kloštar Ivanić (u daljnjem tekstu: Općinsko vijeće).

# BROJ I SASTAV ČLANOVA SAVJETA MLADIH

Članak 5.

Savjet mladih ima tri (3) člana uključujući predsjednika i zamjenika predsjednika Savjeta mladih.

Članak 6.

Ako na javni poziv za isticanje kandidature (u daljnjem tekstu: Javni poziv) ne pristigne onaj broj važećih kandidatura koji odgovara broju članova iz članka 5. ove Odluke, Javni poziv će se ponovit najkasnije u roku od šest (6) mjeseci od dana objave prethodnog Javnog poziva.

Kandidati koji podnesu važeće prijave na ponovljeni Javni poziv bit će birani u Savjet mladih redovitim postupkom.

Javni poziv ponoviti će se sukladno stavku 1. ovoga članka do konstituiranja Savjeta mladih.

# IZBOR ČLANOVA SAVJETA MLADIH

Članak 7.

Članove Savjeta mladih bira Općinsko vijeće na temelju pisanih i obrazloženih kandidatura u skladu sa zakonom kojim se uređuje sustav lokalne i područne (regionalne) samouprave, Statutom Općine Kloštar Ivanić, Poslovnikom o radu Općinskog vijeća, Zakonom o savjetima mladih i ovom Odlukom.

Postupak izbora članova Savjeta mladih pokreće Općinsko vijeće na temelju ove Odluke i objavom Javnog poziva koji je sastavni dio ove Odluke.

Kandidate za članove Savjeta mladih na temelju Javnog poziva ističu udruge koje su sukladno svojem Statutu ciljano i prema djelatnostima opredjeljenje za rad s mladima i za mlade, pomladci političkih stranaka te neformalne skupine mladih (skupina od najmanje deset (10) mladih) koji djeluju na području Općine Kloštar Ivanić.

Članak 8.

Javni poziv se objavljuje na mrežnim stranicama Općine Kloštar Ivanić [www.klostar-ivanic.hr](http://www.klostar-ivanic.hr)

Općina Kloštar Ivanić, prema dostupnim podacima i kontaktima, obavijest o objavi Javnog poziva dostaviti će udrugama mladih i za mlade i pomladcima političkih stranka koji djeluju na području Općine Kloštar Ivanić.

Javni poziv iz stavka 1. Ovoga članka mora sadržavati:

* opis postupka i izbora sukladno Zakonu o savjetima mladih
* uvjete za isticanje kandidature
* rokove za prijavu kandidature
* rokove u kojima će biti provedena provjera zadovoljavanja formalnih uvjeta prijavljenih kandidata
* rok izbora članova Savjeta mladih.

Članak 9.

Prijedlog kandidatura za članove Savjeta mladih podnose se u pisanom obliku Općini Kloštar Ivanić, Komisiji za izbor i imenovanje u roku od 15 dana od objave Javnog poziva na mrežnim stranicama Općine Kloštar Ivanić [www.klostar-ivanic.hr.](http://www.klostar-ivanic.hr.)

Prijedlog kandidature iz članka 1. ovog članka obavezno sadrži:

* naziv i sjedište ovlaštenog predlagatelja
* podatke o kandidaturi (ime i prezime kandidata, datum i godina rođenja, prebivalište ili boravište, preslika osobne iskaznice ili prijave boravišta)
* obrazloženje prijedloga.

Prijedlog kandidature koja je nepravovremena, nepotpuna ili nepravilno sastavljena neće se razmatrati.

Nakon zaprimanja kandidatura za članove Savjeta, Komisija za izbor i imenovanja obaviti će provjeru formalnih uvjeta prijavljenih kandidata te će u roku od 15 dana od isteka roka za podnošenje prijedloga sastaviti izvješće o provjeri formalnih uvjeta i utvrditi popis važećih kandidatura.

Izvješće o provjeri formalnih uvjeta i popis važećih kandidatura dostavlja se Općinskom vijeću te se objavljuje na mrežnim stranicama Općine Kloštar Ivanić www.klostar-ivanic.hr. na način da se ime i prezime kandidata na listi navede prema redoslijedu zaprimljenih pravovaljanih kandidatura za članove Savjeta mladih.

Popis važećih kandidatura sadrži:

* naziv predlagatelja
* ime i prezime kandidata
* datum i godina rođenja kandidata.

Članak 10.

Općinsko vijeće na prvoj radnoj sjednici nakon objave popisa važećih kandidatura raspravlja izvješće o provjeri formalnih uvjeta i s popisa važećih kandidata za članove Savjeta mladih javnim glasovanjem bira članove Savjeta mladih.

Ako nije moguće izabrati Savjet mladih zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta mladih između onih kandidata koji u prvom krugu nisu izabrani jer su imali jednak broj glasova.

Glasovanje se ponavlja dok se ne izaberu svi članovi Savjeta mladih.

Članak 11.

Rezultati izbora za članove Savjeta mladih objavljuje se na mrežnim stranicama Općine Kloštar Ivanić [www.klostar-ivanic.hr.](http://www.klostar-ivanic.hr.)

# KONSTITUIRANJE SAVJETA MLADIH

Članak 12.

Savjet mladih mora se konstituirati u roku od 30 dana od dana objave rezultata izbora. Konstituirajući sjednicu Savjeta mladih sazvati će predsjednik Općinskog vijeća.

Predsjednika i zamjenika predsjednika Savjeta mladih biraju i razrješuju članovi savjeta mladih većinom glasova svih članova na konstituirajućoj sjednici.

Savjet mladih je konstituiran izborom predsjednika Savjeta mladih i Obavijest o konstituiranju Savjeta mladih objavit će se na mrežnim stranicama Općine Kloštar Ivanić [www.klostar-ivanic.hr.](http://www.klostar-ivanic.hr.)

Članovi Savjeta mladih među sobom izabiru jednog predstavnika u Savjet mladih Zagrebačke županije.

Članak 13.

Ako savjet mladih u roku od 30 dana od proglašenja službenih rezultata izbora za članove Savjeta mladih ne izabere predsjednika Savjeta mladih, Općinsko vijeće objavit će novi Javni poziv za izbor članova Savjeta mladih.

# MANDAT ČLANOVA SAVJETA MLADIH

Članak 14.

Članovi Savjeta mladih biraju se na razdoblje trajanja mandata Općinskog vijeća, pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuje lokalna i područna (regionalna) samouprava.

Općinsko vijeće razriješit će člana Savjeta mladih i prije isteka mandata ako neopravdano izostane s najmanje 50 % sjednica Savjeta mladih u godini dana te na osobni zahtjev člana savjeta mladih.

Član Savjeta mladih koji za vrijeme trajanja mandata navrši trideset (30) godina nastavlja s radom u Savjetu mladih do isteka mandata na koji je izabran.

Ako se broj članova Savjeta mladih spusti ispod dvije trećine početnog broja, Općinsko vijeće će provesti postupak dodatnog izbora za onoliko članova Savjeta mladih koliko ih je prestalo biti članom savjeta mladih prije isteka mandata. Na postupak dodatnog izbora odgovarajuće se primjenjuju odredbe ove Odluke koje se odnose na izbor članova Savjeta mladih.

Mandat članova Savjeta mladih izabranih postupkom dodatnog izbora traje do isteka mandata članova Savjeta mladih izabranih u redovitom postupku biranja članova Savjeta mladih.

Općinsko vijeće raspustit će Savjet mladih samo ako Savjet mladih ne održi sjednicu dulje od šest mjeseci.

# DJELOKUG RADA SAVJETA MLADIH

Članak 15.

U okviru svoga djelokruga Savjet mladih:

* + raspravlja na sjednicama Savjeta mladih o pitanjima značajnim za rad Savjeta mladih, te o pitanjima iz djelokruga Općine Kloštar Ivanić koji su od interesa za mlade
  + u suradnji s predsjednikom Općinskog vijeća inicira u Općinskom vijeću donošenje odluka od značaja za mlade, donošenje programa i drugih akata od značenja za unaprjeđivanje položaja mladih na području Općine Kloštar Ivanić, raspravu o pojedinim pitanjima od značenja za unaprjeđivanje položaja mladih na području Općine Kloštar Ivanić, te način rješavanja navedenih pitanja
  + putem svojih predstavnika sudjeluje u radu Općinskog vijeća prilikom donošenja odluka, mjera, programa i drugih akata od osobitog značenja za unaprjeđivanje položaja mladih na području Općine Kloštar Ivanić davanjem mišljenja, prijedloga i preporuka o pitanjima i temama od interesa za mlade
  + sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih
  + potiče informiranje mladih o svim pitanjima značajnim za unaprjeđivanje položaja mladih, međusobnu suradnju savjeta mladih u Republici Hrvatskoj, te suradnju i razmjenu iskustava s organizacijama civilnoga društva i odgovarajućim tijelima drugih zemalja
  + potiče mlade na aktivnu participaciju u Općini Kloštar Ivanić te ih prema potrebi poziva na sjednice i uključuje u svoj rad
  + predlaže i daje na odobravanje Općinskom vijeću program rada popraćen financijskim planom radi ostvarivanja programa rada Savjeta mladih
  + po potrebi poziva predsjednika Općinskog vijeća, Općinskog načelnika ili članove Općinskog vijeća na sjednice Savjeta mladih
  + potiče razvoj financijskog okvira provedbe politike za mlade i podrške razvoju organizacija mladih i za mlade, te sudjeluje u programiranju prioriteta natječaja i određivanja kriterija financiranja organizacija mladih i za mlade
  + obavlja i druge savjetodavne poslove od interesa za mlade.

# NAČIN RADA SAVJETA MLADIH

Članak 16.

Savjet mladih održava redovite sjednice najmanje jednom svaka tri mjeseca, a po potrebi i češće.

Sjednica Savjeta mladih može se održati i elektroničkim putem.

Članovima Savjeta mladih koji ne mogu nazočiti sjednici Savjeta mladih koja se održava fizički omogućit će se, sukladno tehničkim i organizacijskim mogućnostima, sudjelovanje na sjednici Savjeta mladih elektroničkim putem, odnosno audio i/ili videokonferencijskim putem.

Članovi Savjeta mladih koji će na sjednici Savjeta mladih sudjelovati elektroničkim putem, odnosno putem audio i/ili videokonferencijskim putem sukladno stavku 3. ovoga članka o tome će predsjednika Savjeta mladih obavijestiti najkasnije tri dana prije održavanja sjednice Savjeta mladih.

Sjednice Savjeta mladih saziva i njima predsjeda predsjednik Savjeta mladih.

Predsjednik Savjeta mladih dužan je sazvati izvanrednu sjednicu Savjeta mladih na prijedlog najmanje 1/3 članova Savjeta mladih.

Članak 17.

Savjet mladih donosi Poslovnik o radu.

Poslovnik o radu Savjet mladih donosi većinom glasova svih članova Savjeta mladih.

Poslovnikom o radu pobliže se uređuje način rada Savjeta mladih u skladu s Zakonom o savjetima mladih i ovom Odlukom.

Članak 18.

Savjet mladih donosi odluke većinom glasova ako je na sjednici nazočna većina članova Savjeta mladih.

Ako su prilikom odlučivanja glasovi podijeljeni na jednak broj glasova za i protiv, odlučujući je glas predsjednika.

Član Savjeta mladih koji je neposredno osobno zainteresiran za donošenje odluke o nekom pitanju može sudjelovati u raspravi o tom pitanju, ali je izuzet od odlučivanja.

Smatra se da je član Savjeta mladih neposredno osobno zainteresiran za donošenje odluka o nekom pitanju ako se odluka odnosi na projekt u kojemu osobno sudjeluje ili sudjeluje pravna osoba u kojoj on ima udio u vlasništvu ili je član Savjeta mladih ujedno i član pravne osobe ili njezinih tijela upravljanja.

O neposrednoj osobnoj zainteresiranosti člana Savjeta mladih za donošenje odluke o nekom pitanju odlučuje Savjet mladih.

Članak 19.

# Savjet mladih predstavlja predsjednik Savjeta mladih.

# Predsjednik Savjeta mladih:

* saziva i vodi sjednice Savjeta mladih
* predstavlja Savjet mladih
* obavlja druge poslove sukladno odredbama Poslovnika o radu Savjeta mladih.

Ako je predsjednik Savjeta mladih iz opravdanih razloga spriječen obavljati svoje dužnosti zamjenjuje ga zamjenik predsjednika Savjeta mladih.

Ako predsjednik Savjeta mladih ne obavlja svoje dužnosti sukladno Zakonu o savjetima mladih, ovoj Odluci i Poslovniku o radu, Savjet mladih može natpolovičnom većinom glasova svih članova pokrenuti postupak njegovog razrješenja s funkcije predsjednika Savjeta mladih i izbora novog predsjednika.

Ako Savjet mladih ne pokrene postupak izbora novog predsjednika Savjeta mladih sukladno stavku 4. ovoga članka, Općinsko vijeće, sukladno Poslovniku o radu savjeta mladih, može u pisanom obliku uputiti Savjetu mladih inicijativu za pokretanje postupka izbora novog predsjednika Savjeta mladih.

Ako zamjenik predsjednika Savjeta mladih ne obavlja svoje dužnosti sukladno Zakonu o savjetima mladih, ovoj Odluci i Poslovniku o radu Savjeta mladih, predsjednik Savjeta mladih ili najmanje 1/3 članova Savjeta mladih može pokrenuti postupak za njegovo razrješenje s funkcije zamjenika predsjednika Savjeta mladih i izbor novog zamjenika predsjednika Savjeta mladih.

Članak 20.

Savjet mladih može, u skladu sa svojim djelokrugom, imenovati svoje stalne i povremene radne skupine za uža područja djelovanja, te organizirati forume, tribine i radionice za pojedine dobne skupine mladih ili srodne vrste problema mladih.

U radu Savjeta mladih mogu sudjelovati, bez prava glasa, i stručnjaci iz pojedinih područja vezanih za mlade i rad s mladima.

Članak 21.

Savjet mladih donosi Program rada i financijski plan Savjeta mladih za svaku kalendarsku godinu.

Program rada Savjeta mladih mora sadržavati sljedeće aktivnosti:

* sudjelovanje u procesu izrade i praćenju provedbe lokalnog programa djelovanja za mlade
* konzultiranje s mladima i organizacijama mladih i za mlade o temama bitnima za mlade
* suradnju s Općinskim vijećem i Općinskim načelnikom u politici za mlade
* suradnju s drugim savjetodavnim tijelima mladih u Republici Hrvatskoj i inozemstvu.

Program rada Savjeta mladih može sadržavati i ostale aktivnosti važne za rad Savjeta mladih i poboljšanje položaja mladih, a u skladu s propisanim djelokrugom Savjeta mladih.

Program rada Savjeta mladih donosi se većinom glasova svih članova Savjeta mladih.

Savjet mladih donosi Program rada popraćen financijskim planom te ih podnosi na odobravanje Općinskom vijeću najkasnije do 30. studenoga tekuće godine za sljedeću kalendarsku godinu.

Savjet mladih podnosi godišnje izvješće o svom radu Općinskom vijeću do 31. ožujka tekuće godine za prethodnu godinu te ga dostavlja na znanje Općinskom načelniku koji ga objavljuje na mrežnim stranicama Općine Kloštar Ivanić.

Članak 22.

Ako se Programom rada Savjeta mladih za provedbu planiranih aktivnosti predviđa potreba osiguranja financijskih sredstava, sredstva se sukladno ovoj Odluci i na temelju financijskog plana osiguravaju u Proračunu Općine Kloštar Ivanić.

Program rada Savjeta mladih iz stavka 1. ovoga članka odobrava Općinsko vijeće.

# SURADNJA SAVJETA MLADIH

Članak 23.

Savjeti mladih može surađivati međusobno s drugim općinskim savjetima mladih i razvijati suradnju s organiziranim oblicima djelovanja mladih i neformalnim skupinama mladih u jedinicama lokalne, odnosno područne (regionalne) samouprave drugih zemalja, te međunarodnim organizacijama.

1. **SREDSTVA ZA RAD SAVJETA MLADIH I PROSTOR ZA RAD**

Članak 24.

Općina Kloštar Ivanić osigurati će financijska sredstva za rad i program rada Savjeta mladih iz članka 21. stavka 1. ove Odluke i iz stavka 3. ovoga članka, kao i prostorne, tehničke i administrativne uvjete za nesmetano i učinkovito funkcioniranje Savjeta mladih.

Članovi Savjeta mladih mogu primati naknadu za svoj rad.

Općina Kloštar Ivanić osigurati će članovima Savjeta mladih naknadu za sudjelovanje na sjednicama Savjeta mladih u iznosu od 20 eura mjesečno.

Članovi Savjeta mladih koji su predstavnici Savjeta mladih Općine Kloštar Ivanić u Savjetu mladih Zagrebačke županije imaju pravo na naknadu za svoj rad samo po jednoj osnovi.

Član Savjeta mladih iz stavka 4. ovoga članka ima pravo na naknadu za rad u Savjetu mladih u kojem članovi Savjeta mladih primaju naknadu za rad u višem iznosu.

Članovi Savjeta mladih imaju pravo na naknadu stvarnih troškova prijevoza za dolazak na sjednice Savjeta mladih, kao i drugih putnih troškova neposredno vezanih uz rad u Savjetu mladih, a može im se odobriti i naknada troškova smještaja neposredno vezanih uz rad Savjeta mladih.

Članak 25.

Za potrebe rada Savjeta mladih osigurava se prostor u Općini Kloštar Ivanić za održavanje sjednica i ostalih aktivnosti s tim da pet (5) dana prije održavanja sjednice ili drugih aktivnosti predsjednik Savjeta mladih najavi isto Općini Kloštar Ivanić.

Tehničke i administrativne poslove za potrebe Savjeta mladih obavljaju službenici Jedinstvenog upravnog odjela Općine Kloštar Ivanić.

Članak 26.

Općina Kloštar Ivanić osigurati će dostupnost pouzdanih informacija o svim pitanjima od interesa za mlade, o članovima Savjeta mladih i radu Savjeta mladih na svojoj mrežnoj stranici.

# ODNOS SAVJETA MLADIH, OPĆINSKOG VIJEĆA I OPĆINSKOG NAČELNIKA

Članak 27.

Općinsko vijeće dostavlja Savjetu mladih sve pozive i materijale za svoje sjednice, te zapisnike s održanih sjednica u istom roku, kao i članovima Općinskog vijeća, te na drugi prikladan način informira Savjet mladih o svim svojim aktivnostima.

Predsjednik Općinskog vijeća po potrebi, a najmanje svakih šest mjeseci, održava zajednički sastanak sa Savjetom mladih, na koji po potrebi poziva i druge članove Općinskog vijeća i druga tijela Općine Kloštar Ivanić, a na kojem raspravljaju o svim pitanjima od interesa za mlade, te o suradnji Općinskog vijeća i drugih tijela jedinice lokalne samouprave sa Savjetom mladih.

Inicijativu za zajednički sastanak predsjednika Općinskog vijeća i Savjeta mladih može pokrenuti i Savjet mladih.

Na zajednički sastanak predsjednika Općinskog vijeća i Savjeta mladih mogu biti pozvani i stručnjaci iz pojedinih područja vezanih za mlade i rad s mladima. Na prijedlog Savjeta mladih Općinsko vijeće će raspraviti pitanje od interesa za mlade, i to najkasnije na prvoj sljedećoj sjednici od dana dostave zahtjeva Savjeta mladih pod uvjetom da je prijedlog podnesen najkasnije sedam dana prije dana održavanja sjednice Općinskog vijeća.

Predsjednik, zamjenik predsjednika ili drugi član Savjeta mladih kojeg Savjet imenuje dužan je odazvati se pozivima na sjednice Općinskog vijeća, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz njegova djelokruga zatraži Općinsko vijeće.

Članak 28.

Savjet mladih surađuje s Općinskim načelnikom redovitim međusobnim informiranjem, savjetovanjem te na druge načine.

Općinski načelnik po potrebi, a najmanje svaka tri mjeseca, održava zajednički sastanak sa Savjetom mladih, a na kojem raspravljaju o svim pitanjima od interesa za mlade, te o suradnji Općinskog načelnika i Savjeta mladih.

Općinski načelnik svakih šest mjeseci pisanim putem obavještava Savjet mladih o svojim aktivnostima koje su od važnosti ili interesa za mlade.

# PRAVO PODNOŠENJA ŽALBE

Članak 29.

Ako su podnositelju prijedloga za izbor kandidata Savjeta mladih u postupku podnošenja prijedloga povrijeđena prava, ovlašteni predlagatelj ima pravo žalbe.

Žalba se podnosi Komisiji za Statut, Poslovnik i normativnu djelatnost Općinskog vijeća u roku od 48 sati od dana odbijanja prijedloga.

Komisija za Statut, Poslovnik i normativnu djelatnost provjerava formalnu ispravnost odbijenog prijedloga kandidata za izbor članova Savjeta mladih te je njegova odluka konačna.

# PRIJELAZNE I ZAVRŠNE ODREDBE

Članak 30.

Jedinstveni upravni odjel Općine Kloštar Ivanić dužan je jednom godišnje i to

najkasnije do 30. travnja tekuće godine za prethodnu godinu, tijelu državne uprave nadležnom za mlade dostaviti podatke o provedbi Zakona o savjetima mladih i ove Odluke.

Članak 31.

Stupanjem na snagu ove Odluke prestaje važiti Odluka o osnivanju Savjeta mladih Općine Kloštar Ivanić („Glasnik Zagrebačke županije“ broj 4/15).

Članak 32.

Ova Odluka stupa na snagu osmi dan od dana objave u „Glasniku Zagrebačke županije“.

**T o č k a 10.**

Rasprava o prijedlogu i donošenje Zaključka o prijedlogu za razrješenje i imenovanje suca

porotnika za mladež Županijskog suda u Velikoj Gorici,

Pročelnica JUO OKI Sanela Đura upoznaje prisutne sa Zaključkom o prijedlogu za razrješenje i imenovanje suca porotnika za mladež Županijskog suda u Velikoj Gorici,

Otvara se rasprava.

Zatvara se rasprava i daje na glasanje

U vijećnici je prisutno 11 vijećnika.

Sa 11 glasova „za“ usvaja se

Z A K L J U Č A K

o prijedlogu za razrješenje i imenovanje suca porotnika za mladež

Županijskog suda u Velikoj Gorici

I.

Općinsko vijeće predlaže Skupštini Zagrebačke županije razrješenje Grozdane Jakovljević dužnosti suca porotnika za mladež Županijskog suda u Velikoj Gorici.

II.

Općinsko vijeće predlaže Skupštini Zagrebačke županije da se za suca porotnika za mladež Županijskog suda u Velikoj Gorici imenuje Jadranka Ždero – učiteljica razredne nastave iz Kloštar Ivanića, Naftaplinska 30.

III.

Zaključka stupa na snagu danom donošenja a objavit će se na web stranicama Općine Kloštar Ivanić.

T o č k a 11.

Razno

Po točki razno nema rasprave.

U 17,45 završava sjednica Općinskog vijeća.

Zapisničar: Predsjednik

Općinskog vijeća:

Lidija Zubatović Miljenko Majdek